Store dele af inventaret fra  Hirtshals Mejeri bliver sendt til Sverige.
Det oplyser Astrid Gade Nielsen, kommunikationschef, Arla Foods, til TV2/Nord.

Dermed er det nu tvivlsomt, om Ingstrup Mejeri stadig er interesseret i at overtage det nu lukkede Arla-mejeri i Hirtshals. Ingstrup Mejeri har tidligere udtalt, at det vil købe, hvis inventaret følger med, og Ingstrup har planer om at sætte en ny type gourmet-ost i produktion. Kommunikationschef Astrid Gade Nielsen ønsker ikke at oplyse status på, hvordan forhandlingerne om et eventuelt salg af det tidligere mejeri går, men siger, at der er møder i næste uge med forskellige parter.